[{"text_idx": "#000002", "text": "Garaizarko Matsorriak abesbatzak hogeita hamar urte bete ditu. Argazkiei begira, hil diren hainbat kidetaz gogoratu dira In\u0303aki Epelde, Joseba Sarasola eta Fernando Iraeta korukideak. Izan ere, \u201cgalera handiak\u201d izan dituzte urte guzti hauetan. Hutsuneak \u201cjende oso onarekin\u201d bete dituzte. Ez soilik Garaizar eta Bilboko beste auzoetako kideekin, baita inguruko herrietako kideekin ere."}, {"text_idx": "#000005", "text": "Auzoko koru bezala jaio zen taldea, Garaizarko lonja batean. \u201cAsmo apaleko abesbatza moduan\u201d. Astean behin entseatzen zuten. Jose Luis Etxebarria Txelu izan zuten lehen zuzendaria, eta bera izan da hamaika urtetan taldearen alma materra."}, {"text_idx": "#000009", "text": "Garaizarko lonjan biltzen hasi zen koruak Birjinetxe ikastetxeko aretoa erabiltzen du egun entseatzeko. Gela handia bat da, \u201cprimerakoa\u201d, eta gustura daude bertan. \u201cAbesbatz askok ez dute horrelakorik\u201d, diotenez."}, {"text_idx": "#000010", "text": "Joan den ikasturtean zehar eskaini duen ikuskizun \u201cbereziena\u201d Deustuko Done Petri elizan maiatzean eskaini zuen Garaizarko Matsorriak abesbatzak Pessaceko (Bordele) Intermittence Choralekin batera. \u201cEz ohiko\u201d kontzertua izan zen ia 40 musikarirekin. Kontzertu alardea. \u201cGuretzat oso garrantzitsua mailan gora egiteko\u201d, Fernandoren esanetan."}, {"text_idx": "#000011", "text": "Hiru hamarkadetan kontzertu \u201chandiak\u201d hainbat izan dira. Josebak abesbatzaren 25. urteurrean kantatutako operako ariak gogoan ditu, baita Baigorrira egindako bisita ere. \u201cHerrialde bakoitzeko abesbatza bana elkartu ginen. Oso polita izan zen. 12 euro balio zituen sarrerak, eta leporaino bete zen eliza. Itzela izan zen, giroagatik batez ere. Ahaztezina\u201d."}, {"text_idx": "#000012", "text": "Oroitzapenetan murgilduta, Milaneko La Scalan abestu zutenekoa aipatu du In\u0303akik. \u201cKapritxoa\u201d zuten, eta koruaren 25. urteurrenaren ostean, Milanera joan ziren, La Escala ezagutzera. \u201cBertan abestu genuen, aurreko espaloian jarrita. Txalo jo ziguten han zebiltzan turistek\u201d. Ezin izan zuten barrutik ikusi, itxita baitzegoen. Milaneko ametsa beteta, \u201cegunerokoa bizitzea eta gozatzea da gure ametsa orain, lagun giroari eustea eta egunez egun hobetzea\u201d."}, {"text_idx": "#000013", "text": "Horretarako ondo bideratuta ditu Miren Zubieta zuzendariak, \u201ckoru euskalduna baikara, bertako errepertorioa duena\u201d, eta bide horretan sakontzeko prest daude. Izan ere, Teobaldo Guerrero zuzendariarekin bat datoz garaizartarrak. \u201cBertako abestiak, betikoak ahazten ari gara, eta eutsi behar diogu gure ahozko ondareari. Ahaztuta dauden konposatzaileak eta ahaztuta dauden lanak berpiztu behar dira, eta hori da gure lana eta erronka\u201d."}, {"text_idx": "#000015", "text": "Udan atseden hartzen du Garaizarko Matsorriak abesbatzak Aste Nagusiko ostegunera arte. Abuztuaren 24an, 40 bat lagun elkartzekoak dira bost-seigarren urtez jarraian Alde Zaharrean lagun artean kantu kantari ibiltzeko. \u201cGuk goiz polita pasatzen dugu eta ahalegintzen gara gure ingurukoek ere antzera pasa dezaten\u201d, dio Josebak. Abesti herrikoiak interpretatuko dituzte, koruaren sorreratik abestu dituztenak, esaterako, Festara, Boga boga, Goizeko izarra, Beti maite... eta parrandari ekiten diotenean, \u201cprotokolotik kanpo\u201d, besteak beste, Benito Lertxundirenak eta Xalbadorren heriotzean kantatu ohi dituzte. \u201cOso gustuko ditugu bai guk bai entzuleek\u201d. Oporren ostean, ikasturte berriari hasiera emango diote. Lehen hitzordua finkatu dute jada, irailaren 4an."}, {"text_idx": "#000020", "text": "De Garaizar a El Bierzo cantando"}]